
APRECIERI 


Dacă proza noastră literară începe la 1840, odată cu Alexandru Lăpuşneanu al 
lui Costache Negruzzi, punctul de plecare al romanului trebuie căutat abia în 
Ciocoii lui N. Filimon: i-a fost, aşadar, dat acestui “copilandru nalt, rumen, sprin- 
tenel, cu plete de ţârcovnic”, corist în trupa Madamei Karl, flautist în trupa lui 
Papa Nicola şi aspirant la preoţie, i-a fost dat acestui obişnuit al grădinilor 
Bucureştilor, tovarăş de chefuri al lui Anton Pann, Unghiurliu, Ciosea şi Nănescu, 
i-a fost dat acestui “mălai mare”, cum îl numeau prietenii, să scrie acum cincizeci 
de ani primul roman de observaţie socială. (...) 

Fără a fi un monument estetic, Ciocoii lui Filimon sunt o operă viabilă: o 
frescă, neisprăvită, dar încă destul de vastă, străbătută de o acţiune epică nu în de 
ajuns de ferită de invazia amănuntelor: o frescă în care semnificativul înăbuşe 
esteticul, iar cronologicul dăunează compoziţiei. Puterea de observaţie este însă 
incontestabilă; în capitole, inegal interesante şi uneori strict didactice, se desfăşoară, 
astfel, întregul tablou al acestei societăţi de sfârşit de regim, de la Vodă Caragea şi 
până la indivizii echivoci ce trăiau din fărâmiturile bogatului praznic fanariot. (...) 

Romanul nu ne-a dat însă numai fresca unei epoci, ci ne-a creat şi un erou 
(Dinu Păturică — n. red.) reprezentativ epocilor de formaţiune. 


E. LOVINESCU: Introducere, în ed. N. Filimon, Ciocoii vechi şi noi..., Editura 
Ancora, Bucureşti, f.a., p. 9—11. 


Pe bună dreptate scrie dl Iorga despre Filimon, funcţionar în ultima parte a 
vieţii lui la Arhivele Statului, ca de unul ce “ştie să-şi întrebuinţeze vremea”. Calităţi 
ce se întâlnesc în ambele sale opere: şi în Nenorocirile unui slujnicar, publicat în 
1861, fugitiv episod din viaţa unui anticipat Rică Venturiano (cum îl numeşte dl 
Mihail Dragomirescu pe slujnicarul Mitică Râmătorian), şi în Ciocoii vechi şi noi, 
desigur nu “romanţ”, în care să se desfăşoare peripeţiile unei intrigi, ci mai curând 

“o colecţiune de tablori adevărate şi vii ale obiceiurilor şi moravurilor noastre din 
epoca de tranziţiune”, cum bine diagnostichează Ion Ghica. O frescă de moravuri, 
în care interesul stă în personalitatea pictorului. 

Ciocoii vechi şi noi e o astfel de frescă, şi personalitatea scriitorului răzbate 
prin paginile acestei cronici a moravurilor, din vremea lui Caragea şi până la Grigore 
Ghica. Răzbate şi rupe unitatea lucrării. O personalitate satirică, în care satira 
trece mai adesea de partea şarjei: deci exagerează. Filimon ia atitudine în faţa 
evenimentelor din chiar pragul operei lui. Dedicaţia către domnii ciocoi, “aceşti 
străluciți luceferi ai viţiilor”, prologul ce accentuează această pornire, ca o sintetică 
diagramă a povestirii ce va să urmeze, şi-n care e vorba de “lepra societăţii”, de 
“vipere” şi alte atribute ale speţei ciocoieşti, deschid şi indică drumul cronicii. 
Povestirea se urmează în aceeaşi atmosferă de intervenţie nelipsită a scriitorului, 
din prima zi a sosirii lui Dinu Păturică la curtea postelnicului Andronache Tuzluc şi 
până la cea din urmă, a nunţii dintre Maria, fiica banului C..., şi tânărul Gheorghe, 
geniul bun şi de antiteză al povestirii. Ascensiunea lui Dinu Păturică nu era opera 
perfidelor lui calităţi. Autorul face trup şi suflet cu eroul său, îl cam mână de la 
spate şi îl trece, vrând-nevrând, prin treptele măririlor, până la bolta umedă a 
ocnei părăsite. E un ciudat caz de simbioză literară. Scrisă într-un stil, în cea mai 
mare parte, de roman-foileton, cu digresiuni vătămătoare, cu aparat de informaţie 
îngreuind mersul povestirii, această cronică are un suflu de viaţă ce vine din alte 
regiuni decât ale operei înseşi. 

Patima pe care scriitorul o pune în urmărirea destinelor, aşa cum el le-a prevăzut 
eroilor săi, te fură şi înlocuieşte jocul estetic, al emoţiilor de artă pe care ar trebui 
să le provoace un joc critic. 


D. PANAITESCU PERPESSICIUS, Cuvinte despe Nicolae Filimon, în vol. Opere, 2, 
Editura pentru literatură, Bucureşti, 1967, p. 51—52. 


Caracterele romanului popular sunt de la primele pagini evidente în Ciocoii 
vechi şi noi. Scriitorul are un ideal social şi etic, vrea să reformeze societatea, s-o 
moralizeze. O dedicație, un prolog şi numeroase dizertaţii vorbesc despre onoare 
şi virtuțile cetăţeneşti, despre amorul de patrie, libertate, egalitate şi devotament, 
despre independenţa presei şi adevărata civilizaţie şi alte de acestea cu indignare 
pentru cine dispreţuieşte atare bunuri sau le ia în deşert. Romancierul are pretenţia 
de a face roman social, căci eroul, Dinu Păturică, este exponentul categoriei cio- 
coilor, adică a parveniţilor. Virtutea este răsplătită şi nelegiuirea sancţionată şi 
cititorul are satisfacția de a asista la restabilirea dreptăţii. Dinu Păturică e o slugă 
rea, iar Gheoghe e o slugă bună. Temporar, Păturică învinge şi Gheorghe e năpăstuit, 
dar la sfârşit situaţiile se răstoarnă. Scriitorul recunoaşte trei clase: boieri, neguţători, 

țărani şi fiecăreia îi remarcă unele cusururi, totuşi (îngustime de vederi a vremii) 
de nicăieri nu rezultă că ar întrevedea putinţa şi necesitatea lichidării claselor 
apăsătoare. 


G. CĂLINESCU, Nicolae Filimon, Editura ştiinţifică, Bucureşti, 1959, p. 196. 


Filimon descoperise ciocoiul în mediul citadin, acţionând în domeniul social- 
economic, aspirând însă şi la prezumtive veleităţi politice. (...) Diliu Zamfirescu, 
mai târziu, în Viaţa la ţară (1894) şi în Tănase Scatiu (1896), îl va fixa în mediul 
rural, asimilându-l cu moşierul spoliator, grob, cu suflet de vechil, tiran şi insensi- 
bil; pentru ca, prin Sfârşit de veac în Bucureşti (1944) al lui lon Marin Sadoveanu, 
tipul să se reîntoarcă în mediul citadin, refăcând întrucâtva cariera lui Dinu Păturică. 
Ion Marin Sadoveanu reia, de altfel, în romanul său problematica “romanţului” lui 
Nicolae Filimon, prezentând asaltul susţinut pe care elemente ale burgheziei aflate 
în rapidă ascensiune îl dau împotriva aristocrației autohtone ajunse în crepuscul: 
Iancu Urmatecu, arhivat la “trebonal”, unde baronul Barbu avea numeroase şi 
complicate procese, ajunge omul de încredere al boierului şi administrator al uriaşei 
averi funciare a acestuia. Aducându-l pe Barbu pe marginea ruinei economice, 
Iancu Urmatecu se înalţă sistematic pe scara socială, devenind el însuşi mare 
proprietar. Cu un remarcabil simţ al adevărului istoric, stăpân pe arta de a reflecta 
realitatea în datele ei esenţiale, familiarizat cu tehnica balzaciană, lon Marin 
Sadoveanu realizează un închegat roman de observaţie socială şi de tipologii, 
marcând, prin replică, procesul sensibil înregistrat, între timp, de realismul critic, 
în proza românească. În Sfârşit de veac în Bucureşti nu ne mai întâmpină tendinţele 
ostentativ moralizatoare, nici parantezele discursive, nici disocierea eronată a 
boierului de ciocoi, nici amestecul nedisimulat al naratorului în caracterizarea şi 
evoluţia personajului, prin comentarii polemice sau prin pedepsirea exemplară a 
unor eroi ca Păturică sau Scatiu, şi nici inexperienţă în folosirea tehnicii narative 
realiste. În răstimpul scurs de la apariţia Ciocoilor vechi şi noi romanul românesc 
beneficiase de contribuţiile strălucite ale unor meşteri ca Ion Slavici, lon Agârbiceanu, 
Liviu Rebreanu, Cezar Petrescu, Camil Petrescu, G. Călinescu şi probase posibilităţile 
infinite oferite de metoda realistă. Dar meritul pionieratului îi aparţine lui Filimon. 


AUREL MARTIN, Prefaţă la ed. N. Filimon, Ciocoii vechi şi noi, Editura pentru 
literatură, Bucureşti, 1964, p. XXXVIII—XXXIX. 


Primul nostru roman esteticeşte notabil poartă vizibil semnele lipsei de ma- 
turitate a acestui gen în literatura română la acea dată. Scriitorii noştri încă nu 
ştiu să construiască romane. Ei n-au încă un potenţial arhitectonic pentru mari 

dimensiuni şi nu ştiu cum să îmbine diferitele părţi ale edificiului într-un corp 
armonios. Schelăria e încă neconsolidată: îi lipsesc unele elemente şi are altele de 
prisos. E. ceea ce se constată şi la Ciocoii vechi şi noi. Autorul nu stăpâneşte încă 
tehnica compoziţiei; schematic pe alocuri, romanul e prea încărcat în altele şi cu 
un sfârşit ratat. 

Cu toate acestea, el reprezintă o cotitură în literatura noastră. Filimon tratează 
materialul la modul monografic şi preocuparea lui de a reda epoca este atât de 
concretă, încât nu se sfieşte să introducă în roman capitole cu caracter oarecum 
independent, precum Teatrul în Ţara Românească sau Italiana în Algir. Acestea 
sunt un ecou al activităţii lui publicistice, dar documentaţia este elocventă şi ea 
atestă în plus concepţia realistă a scriitorului. 

Critic al societăţii româneşti într-o epocă de transformări structurale, Filimon 
a îmbrăţişat cu privirea lui pătrunzătoare prima jumătate din veacul în care poporul 
român intră în perioada modernă a istoriei sale. Între momentul în care apar pe 
scena istoriei Dinu Păturică şi, respectiv, Mitică Râmătorian e o distanţă de patru 
decenii. Dar amândoi sunt reprezentanţii tipici ai noii clase în ascensiune. Un 
asemenea proces de devenire istorică a unei clase sociale implică o infinitate de 
aspecte economice, politice, morale. Balzac le-a recreat fără a le fi epuizat, în zeci 
de volume. Filimon, în cu totul alte condiţii culturale, având în urma lui doar o 
firavă tradiţie realistă, n-a putut cuprinde în nuvela şi în romanul lui decât câteva 
momente şi câteva tipuri din această infinitate. Dar ceea ce a prins e tipic (...) 

Scris în perioada în care autorul lucra la Arhivele Statului şi beneficia de 
posibilităţile oarecum exhaustive de documentare, Ciocoii vechi şi noi este un muzeu 
viu al istoriei româneşti de acum un veac. Ca şi nuvela Nenorocirile unui slujnicar, 
romanul dă impresia unei piese în care întreaga aparatură regizorală e pe scenă, 
sub ochii spectatorului, culisele fiind desfiinţate. Dar tocmai aceasta îi sporeşte 
autenticitatea. Prologul are tehnica şi stilul unui rechizitoriu dintr-un mare proces 
social, în care acuzarea urmează apoi a fi susţinută de martori, cu documente, 
reconstituiri de fapte. Cercetătorii au subliniat caracterul dramatic, scenic al ro- 
manului, capacitatea autorului de a da relief şi mişcare naraţiunii epice. Factura 
realistă a compoziţiei echivalează cu un fascicul de lumină lucidă, adică modernă, 
asupra unei lumi apuse, dar nu mai puţin parte componentă din istoria noastră 
socială. 

Impulsul de a promova în ierarhia socială, setea nemăsurată de avere, ener- 
gia, ingeniozitatea şi totala lipsă de scrupule ale noii clase sunt concentrate în 
câteva personaje de prim-plan: Dinu Păturică, Chera Duduca şi Costea bogasierul. 
Cel dintâi potenţează la maximum specificul “ciocoiului”. Ambiţia unită cu 
perseverenţa, slugărnicia îmbinată cu viclenia, lăcomia cu rapacitatea şi îndrăzneala 

cu cinismul — acesta e paralelogramul de forţe al lui Păturică. Seva celui mai 
nestăvilit egoism impulsionează o mecanică sufletească nu prea complexă, dar 
perfect pusă la punct. 


GEORGE IVAŞCU, Istoria literaturii române, 1, Editura ştiinţifică, Bucureşti, 
1969, p. 501 şi urm. 


„„. Ciocoii vechi şi noi este un roman de autentic realism, important totodată 
şi prin aceea că reprezintă primul roman românesc realizat la un nivel de artă 
superior, după toate regulile moderne ale speciei. Este de fapt şi opera care-l con- 
sacră pe Nicolae Filimon în istoria literaturii române. 


TEODOR VÂRGOLICI, Retrospective literare, Editura pentru literatură, Bucureşti, 
1970, p. 201. 


În ciuda criticilor severe care se pot aduce mijloacelor şi aptitudinilor artistice 
ale lui Nicolae Filimon, ar fi o greşeală să-l socotim doar un scriitor norocos. 
Deoarece opera sa, aşa cum se prezintă, oricât de imperfectă, neangajându-ne 
estetic direct, obligându-ne să-i suplinim lipsurile prin propria noastră capacitate 
de creaţie sensibilă îmbogăţită de cultură şi de experienţă artistică şi critică, 
înseamnă în literatura română un punct de reper, un model pe cât de imperfect, 
de contrazis în termeni, pe atât de pregnant. Un caz în care, deşi esteticul se află 
în grea suferinţă, istoria literară este în măsură să-l considere ca fenomen in nuce, 
fiindcă sâmburele estetic,oricât de mărunt, are uneori valenţe neprevăzut de nu- 
meroase şi solide cu alte valori ce ţin deopotrivă de sfera culturii şi artei; şi în acel 
sâmbure estetic bine protejat în ansamblul axiologic ce-l înconjoară ţâşnesc şi se 
dezvoltă, de-a lungul timpului, progeniturile sale majore. 


I. NEGOIŢESCU, Analize şi sinteze, Editura Albatros, Bucureşti, 1976, p. 90—91. 


Secolul trecut a dat cărţi ce au destinul acelei păsări de care vorbeşte Nicolae 
Filimon, “fenicele deşertului”, care, “după ce îmbătrâneşte bate din aripi şi se 
aprinde, apoi iese din cenuşa ei mai forte după cum era întâi”. Dintre acestea este 
Ciocoii vechi şi noi. 

ADRIANA ILIESCU, Proza realistă în secolul al XIX-lea, Editura Minerva, 1978, 

p. 91. 


